# நுண்ணறிவு எண்

## வரலாறு

### நுண்ணறிவு ஈவுச் சோதனையின் முன்னோடிகள்

வரலாற்றுரீதியாக, நுண்ணறிவு ஈவிற்கான சோதனைகள் வருவிக்கப்படுவதற்கு முன்னதாகவே, மக்களை அவர்களின் அன்றாட வாழ்வில் வெளிப்படுத்தும் நடத்தைகளை உற்றுநோக்கி நுண்ணறிவின் அடிப்படையில் வகைப்படுத்தும் முயற்சிகளானவை மேற்கொள்ளப்பட்டுள்ளன. முதன்மையாக நுண்ணறிவு ஈவுச் சோதனை மதிப்பெண்களின் அடிப்படையில் வகைப்படுத்தல்களை சரிபார்ப்பதற்கு அத்தகைய பிற நடத்தை கண்காணிப்புகள் இன்னும் முக்கியமானவை. சோதனை அறைக்கு வெளியேயான நடத்தைகளை உற்றுநோக்கலின் அடிப்படையிலான வகைப்படுத்தல், நுண்ணறிவு ஈவுச் சோதனைகளின் அடிப்படையிலான வகைப்படுத்தல் இவை இரண்டுமே பயன்படுத்தப்படும் குறிப்பிட்ட முறையில் நுண்ணறிவின் வரையறையைப் பொறுத்தும் வகைப்படுத்தும் செயல்முறையின் பிழை மதிப்பீடு மற்றும் நம்பகத்தன்மையைப் பொறுத்தும் சார்ந்துள்ளன.  
ஆங்கிலப் புள்ளியியல் நிபுணர் பிரான்சிஸ் கால்டன் (1822-1911) ஒரு நபரின் அறிவுத்திறனை மதிப்பிடுவதற்கான தரப்படுத்தப்பட்ட சோதனையை உருவாக்கும் முதல் முயற்சியை மேற்கொண்டார். இவர் உள அளவியலின் முன்னோடியும் மனித பன்முகத்தன்மை மற்றும் மனித பண்புகளின் மரபியல் ஆய்வுக்கு புள்ளிவிவர முறைகளைப் பயன்படுத்துதல் ஆகியவற்றை முதன்முதலாகக் கையாண்டவரும் ஆவார். இவர் நுண்ணறிவானது பெருமளவு மரபியல் சார்ந்த ஒரு விளைபொருள் என நம்பினார். இதன் மூலமாக இவர் மரபணுவைக் குறிக்கவில்லை. இருப்பினும் இவர் மெண்டலிற்கு முன்னதாகவே மரபியல்ரீதியாகப் பெறப்படும் இத்தகைய விளைவுகளைக் குறித்து பல கோட்பாடுகளை உருவாக்கியிருந்தார். நுண்ணறிவிற்கும் அனிச்சைச் செயல்கள், தசைப்பிடிப்பு மற்றும் தலை அளவு போன்ற பிற கவனிக்கக்கூடிய பண்புகளுக்கும் இடையே ஒரு தொடர்பு இருக்க வேண்டும் என்று அவர் அனுமானித்தார். Hஇவர் 1882-ஆம் ஆண்டில் உலகின் முதல் மனநல சோதனை மையத்தை நிறுவினார், மேலும் இவர் 1883-ஆம் ஆண்டில் "மனித செயல்திறம் மற்றும் அதன் வளர்ச்சி பற்றிய விசாரணைகள்" என்ற அறிக்கையை வெளியிட்டார், அதில் இவர் தனது கோட்பாடுகளை முன்மொழிந்தார்.பலவிதமான இயற்பிய மாறிகள் பற்றிய தரவுகளைச் சேகரித்த பிறகு, இவரால் அத்தகைய தொடர்பைக் காட்ட முடியவில்லை, இறுதியில் இவர் இந்த ஆராய்ச்சியைக் கைவிட்டார்.  
பிரெஞ்சு உளவியலாளர் ஆல்ஃபிரட் பினெட், விக்டர் என்றி மற்றும் தியோடர் சைமன் ஆகியோருடன் சேர்ந்து, 1905 ஆம் ஆண்டில் பினெட்-சைமன் சோதனையை வெளியிட்டபோது சிறந்த வெற்றியைப் பெற்றார், இது வாய்மொழித் திறன்களை மையமாகக் கொண்டது. இது பள்ளிக் குழந்தைகளில் "மனவளர்ச்சி குன்றுதல்" என்ற பிறழ்ச்சியை அடையாளம் காணும் நோக்கம் கொண்டது, ஆனால் மனநல மருத்துவர்களின் “இந்தக் குழந்தைகள் "நோய்வாய்ப்பட்டவர்கள்" எனவே பள்ளியிலிருந்து நீக்கப்பட்டு புகலிடங்களில் பராமரிக்கப்பட வேண்டும்” கூற்றுகளுக்குக் குறிப்பிட்ட முரணாக இவை அமைந்தன. பினெட்-சைமன் அளவுகோலில் உள்ள மதிப்பெண் குழந்தையின் மன வயதை வெளிப்படுத்தும். எடுத்துக்காட்டாக, ஆறு வயதுக் குழந்தை வழக்கமாக ஆறு வயதுக் குழந்தைகளால் கடந்து செல்லும் அனைத்துப் பணிகளையும் கடந்து செல்ல இயலும் - ஆனால், அதற்கு மேல் எதுவும் இல்லை - இவரது கருத்துப்படி காலவரிசை வயது, 6.0 உடன் பொருந்தக்கூடிய ஒரு மன வயது இருக்கும். (ஃபான்சர், 1985). நுண்ணறிவு பன்முகத்தன்மை கொண்டது என்று பினெட் நினைத்தார், ஆனால், இந்தக் கருத்தியல் நடைமுறைத் தீர்வுகளின் கட்டுப்பாட்டின் கீழ் வந்தது.  
பினெட்டின் பார்வையில், இவரது அளவுகோலில் வரம்புகள் இருந்தன, மேலும் இவர் நுண்ணறிவின் குறிப்பிடத்தக்க பன்முகத்தன்மையைச் சுட்டிக்காட்டி எண்ணியல் ரீதியானநடவடிக்கைகளுக்கு மாறாக தரத்தைப் பயன்படுத்தி அதைப் படிக்க வேண்டியதன் அவசியத்தை இவர் வலியுறுத்தினார் (ஒயிட்., 2000). அமெரிக்க உளவியலாளர் என்றி எச். கட்டார்டு ஒரு மொழிபெயர்ப்பு அறிக்கையை 1910 ஆம் ஆண்டில் வெளியிட்டார். அமெரிக்க உளவியலாளரான லூயி டெர்மன் இசுட்டான்போர்டு பல்கலைக்கழகத்தில் பினெட்-சைமன் அளவுகோலை திருத்தி அமைத்தார். இது இசுடான்போர்டு பினெட் நுண்ணறிவுத் தர அளவுகோல் (1916) என்று பெயரிடப்பட்டது. இத்தர அளவுகோல் ஐக்கிய அமெரிக்க நாடுகளில் பல பதின்ம ஆண்டுகளுக்குப் புகழ் பெற்ற சோதனையாக இருந்து வந்தது.